CELEX: 32010D0179
Language: da
Date: 2010-03-11 00:00:00
Title: 2010/179/FUSP: Rådets afgørelse 2010/179/FUSP af 11. marts 2010 til støtte for SEESAC's våbenkontrolaktiviteter i det vestlige Balkan som led i EU-strategien for bekæmpelse af ulovlig ophobning af og handel med SALW samt ammunition hertil

26.3.2010   
            
            
               DA
            
            
               Den Europæiske Unions Tidende
            
            
               L 80/48
            
         RÅDETS AFGØRELSE 2010/179/FUSP
   af 11. marts 2010
   til støtte for SEESAC's våbenkontrolaktiviteter i det vestlige Balkan som led i EU-strategien for bekæmpelse af ulovlig ophobning af og handel med SALW samt ammunition hertil
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 26, stk. 2, og
   ud fra følgende betragtninger:
   
               (1)
            
            
               Den voldsomme og ukontrollerede ophobning og spredning af håndvåben og lette våben (i det følgende benævnt »SALW«) har givet næring til usikkerhed i Sydøsteuropa, idet den har skærpet konflikten i regionen og undermineret post-konflikt-fredsopbygningen, og udgør derfor en alvorlig trussel for fred og sikkerhed i regionen.
            
         
               (2)
            
            
               Den 15.-16. december 2005 vedtog Det Europæiske Råd EU-strategien for bekæmpelse af ulovlig ophobning af og handel med SALW samt ammunition hertil (EU's SALW-strategi), der fastlægger retningslinjerne for EU's indsats på SALW-området.
            
         
               (3)
            
            
               En af målsætningerne for EU's SALW-strategi er fremme af en effektiv multilateralisme for at udforme mekanismer på internationalt og regionalt plan samt inden for EU og medlemsstaterne til bekæmpelse af udbud og destabiliserende spredning af SALW og ammunition hertil. EU's SALW-strategi peger også på det vestlige Balkan som en af de regioner, der er mest berørt af den ulovlige handel med og voldsomme ophobning af våben.
            
         
               (4)
            
            
               Der er under De Forenede Nationers udviklingsprogram (UNDP) og den tidligere stabilitetspagt (siden 2008 kendt som det regionale samarbejdsråd) blevet oprettet en clearinginstitution for kontrol med håndvåben og lette våben i Sydøst- og Østeuropa (South Eastern and Eastern Europe Clearinghouse for the Control of Small Arms and Light Weapons) (i det følgende benævnt »SEESAC«). SEESAC har hjemsted i Beograd og består af en teknisk støtteenhed, der yder støtte til en række operationelle aktioner på regionalt og nationalt plan.
            
         
               (5)
            
            
               De mål, som SEESAC forfølger, omfatter forebyggelse af spredning og voldsom ophobning af SALW samt ammunition hertil i hele Sydøsteuropa. SEESAC lægger navnlig vægt på udviklingen af regionale projekter til imødegåelse af det forhold, at våben strømmer over grænserne.
            
         
               (6)
            
            
               EU har tidligere støttet SEESAC gennem Rådets afgørelse 2002/842/FUSP af 21. oktober 2002 om gennemførelse af fælles aktion 2002/589/FUSP, forlænget og ændret ved Rådets afgørelse 2003/807/FUSP af 17. november 2003 og 2004/791/FUSP af 22. november 2004. Gennemførelsen af disse afgørelser er blevet positivt vurderet af Rådet —
            
         VEDTAGET DENNE AFGØRELSE:
   Artikel 1
   1.   EU stræber efter at fremme fred og sikkerhed i det vestlige Balkan gennem sin støtte til effektiv multilateralisme og til relevante regionale initiativer, der sigter mod at mindske den risiko, som spredning og voldsom ophobning af SALW og ammunition hertil, udgør for fred og sikkerhed.
   2.   For at nå det i stk. 1 omhandlede mål vil EU støtte et SEESAC-projekt, der sigter til at mindske den trussel, som SALW udgør for sikkerheden i det vestlige Balkan. De aktiviteter, EU skal støtte, skal have følgende specifikke målsætninger:
   
               —
            
            
               forbedre forvaltningen af og sikkerheden omkring usikre og ustabile lagre af våben og ammunition
            
         
               —
            
            
               reducere de tilgængelige lagre af våben og ammunition gennem destruktionsaktiviteter
            
         
               —
            
            
               styrke kontrollen med SALW, også ved gennemførelse af de internationale og nationale instrumenter for mærkning og sporing i landene i det vestlige Balkan og forbedre våbenregistreringsprocessen.
               Bilaget indeholder en detaljeret beskrivelse af projektet.
            
         Artikel 2
   1.   Unionens højtstående repræsentant for udenrigsanliggender og sikkerhedspolitik (i det følgende benævnt »HR«), er ansvarlig for gennemførelsen af denne afgørelse.
   2.   Den tekniske gennemførelse af det i artikel 1, stk. 2, omhandlede projekt udføres til SEESAC. Det udfører denne opgave under HR's ansvar. Med henblik herpå indgår HR de nødvendige arrangementer med SEESAC.
   Artikel 3
   1.   Det finansielle referencegrundlag til gennemførelsen af det i artikel 1, stk. 2, omhandlede projekt er på 1 600 000 EUR.
   2.   De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Den Europæiske Unions almindelige budget.
   3.   Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med UNDP på SEESACs vegne. Det skal fremgå af aftalen, at SEESAC sørger for, at EU's bidrag til projektet bliver synligt i en grad, der svarer til dets størrelse.
   4.   Kommissionen bestræber sig på at indgå den i stk. 3 omhandlede finansieringsaftale snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.
   Artikel 4
   HR aflægger rapport til Rådet om gennemførelsen af denne afgørelse på grundlag af regelmæssige rapporter fra SEESAC. Disse rapporter skal danne grundlag for Rådets evaluering. Kommissionen aflægger rapport om de finansielle aspekter af gennemførelsen af projektet.
   Artikel 5
   1.   Denne afgørelse træder i kraft på dagen for vedtagelsen.
   2.   Den udløber 24 måneder efter indgåelsen af den i artikel 3, stk. 3, omhandlede finansieringsaftale. Den udløber dog seks måneder efter datoen for vedtagelsen, hvis finansieringsaftalen ikke er indgået inden da.
   Artikel 6
   Denne afgørelse offentliggøres i Den Europæiske Unions Tidende.
   
      Udfærdiget i Bruxelles, den 11. marts 2010.
      
         
            På Rådets vegne
         
         J. BLANCO
         
            Formand
         
      
   
   
      BILAG
      
         EU'S BIDRAG TIL SEESAC-PROJEKTET OM SALW I DET VESTLIGE BALKAN
      
      1.   Indledning
      
      Den meget store ophobning af håndvåben og lette våben (SALW) i Sydøsteuropa er i EU's SALW-strategi blevet erkendt som værende en alvorlig udfordring for fred og sikkerhed. Landene i det vestlige Balkan giver anledning til særlig bekymring på grund af den historiske ophobning af våben- og ammunitionslagre. Ikke alene er denne region stadig direkte berørt af spredning af SALW samt ammunition hertil, men den udgør også fortsat en risiko for ulovlig handel med våben til konfliktområder andre steder.
      På nuværende tidspunkt er den væsentligste udfordring for landene i det vestlige Balkan den praktiske gennemførelse af deres retlige og politiske forpligtelser for så vidt angår kontrol med SALW, herunder FN's handlingsprogram vedrørende håndvåben og lette våben og det internationale mærknings- og sporingsinstrument (ITI).
      For at mindske risikoen for spredning af SALW mest muligt er det derfor afgørende at øge sikkerheden i forbindelse med eksisterende lagre af SALW og ammunition, at destruere overskud og etablere strengere kontrol med SALW, også via gennemførelsen på regionalt plan af ITI og forbedring af registreringsprocessen. Disse mål og aktiviteter stemmer overens med dem, der er indeholdt i EU's SALW-strategi. SEESAC foreslår, at der gennemføres projekter vedrørende disse tre aktivitetsområder.
      2.   Projektbeskrivelse
      
      2.1.   Forbedret forvaltning af lagre
      
      2.1.1.   Regionale uddannelsesmoduler vedrørende forvaltning af SALW-lagre
      
      For at medvirke til at øge våben- og ammunitionslagrenes sikkerhed påtænkes det i projektet at udvikle tre læringsmoduler for tjenestemænd med ansvar for materielle ressourcer i forsvarsministerierne og indenrigsministerierne i landene i det vestlige Balkan. Kurset vil blive tilbudt inspektionshold og kontrollører for at gøre dem fortrolige med bedste praksis vedrørende lagerforvaltningsteknikker.
      Gennemførelsen af projektet vil resultere i øget bevidsthed om internationale standarder og bedste praksis vedrørende forvaltning af lagre. Gennemførelsen af lagerforvaltningsprocedurerne vil blive forbedret såvel kvantitativt som kvalitativt, og dermed vil lagrenes sikkerhed blive øget.
      2.1.2.   Forbedret sikkerhed på SALW- og ammunitionsoplagringssteder
      
      Projektet vil forbedre våben- og ammunitionslagringsstedernes sikkerhed i det vestlige Balkan ved at yde specifik teknisk og infrastrukturel bistand for at styrke sikkerheden i forbindelse med oplagringskapaciteten. Projektaktiviteterne vil støtte forsvarsministerierne i Bosnien-Hercegovina og Montenegro samt indenrigsministeriet i Kroatien ved indkøb og installation af det udstyr, der er nødvendigt for at sikre våben- og ammunitionslagre. Der vil blive tilrettelagt uddannelse for personale med ansvar for lagerforvaltning.
      Projektet vil styrke sikkerhedsbestemmelserne og adgangskontrollen på de udvalgte lokaliteter og derved øge sikkerheden omkring ammunitionslagrene. Som følge heraf vil risikoen for tyveri og for ukontrollerede eksplosioner blive væsentligt mindsket gennem en bedre kontrol med ammunitionens og våbnenes tilstand.
      2.2.   Destruktion af SALW
      
      Formålet med projektet er at øge sikkerheden og mindske risikoen for spredning ved væsentligt at reducere antallet af oplagrede overskudsvåben. For at reducere overskydende SALW, der opbevares af indenrigsministerierne i Kroatien og Serbien, vil projektet gennemføre flere SALW-destruktionsaktiviteter. I Kroatien skal der i henhold til projektet destrueres omkring 30 000 våben. I Serbien skønnes det, at der er 40 000 våben, der skal destrueres.
      Projektet vil resultere i et væsentligt reduceret antal overskydende og konfiskerede SALW i indenrigsministeriernes lagre i Kroatien og Serbien. Destruktionen af indsamlede våben vil i betydelig grad bidrage til at forhindre yderligere spredning af SALW. Desuden vil dette føre til forbedret sikkerhed samt til øget bevidsthed om SALW-spørgsmål i de to lande.
      2.3.   Øget kontrol med SALW
      
      2.3.1.   Udvikling af nationale systemer for registrering af og fortegnelser over våben
      
      Projektet omfatter udvikling af nye eller opgradering af eksisterende systemer for våbenregistrering, licenser og -fortegnelser. Registreringssystemerne vil omfatte aktiviteter til sporing af skydevåben, der ejes af fysiske og/eller juridiske personer, og mængden af ammunition, som den eller det har tilladelse til at besidde. Støtten til at føre fortegnelser omfatter udvikling af softwareprodukter, der ikke kun identificerer de våben, der er i civil besiddelse, men også aktiviteter vedrørende forvaltning af våben, ammunition og/eller sprængstoffer i depoter, godkendte lagerbygninger eller våbenlagre, såsom en lokal politistation eller et centralt oplagringssted. Det vil være muligt at identificere våbnene, brugerne og stedet, hvor udstyret opbevares, når det ikke er i brug. Projektaktiviteterne vil også omfatte tilstrækkelig teknisk infrastruktur til implementering af softwaren til registrering af våben.
      Udvikling og oprettelse af elektroniske systemer med henblik på registrering af og fortegnelser over våben vil udmønte sig i gennemførelsen af de krav til registrering og opbevaring af fortegnelser, der er opstillet under FN's våbenprotokol og ITI.
      2.3.2.   Indsamling og registrering af våben
      
      Projektet har til formål at støtte indsamlingen af alle våben og eksplosive anordninger samt krigsmateriel og ammunition hertil, herunder gennem legalisering af våben i civil besiddelse i kraft af deres registrering.
      Opmærksomhedsforanstaltningerne vil blive koordineret af udvalg bestående af specialister fra indenrigsministerierne og UNDP/SEESAC, om nødvendigt sammen med andre relevante PR-eksperter, med henblik på korrekt oplysning om legaliseringen og den frivillige indlevering af ulovlige skydevåben. Kampagnerne vil fokusere på lokale informationskanaler, der mest effektivt kan nå ud på lokalt plan. Den lokale informationsformidling vil blive styrket på nationalt plan gennem reportager, interviews og dokumentarprogrammer. Oplysninger om kampagnerne vil blive givet via elektroniske og skrevne medier. Kampagnernes budskaber vil være positive og vise, hvordan gennemførelsen af lovgivningen foregår i praksis.
      Projektet vil øge sikkerheden i hele det vestlige Balkan ved at få farlige våben væk fra gaden ved hjælp af en tovejskommunikation mellem offentligheden og politiet. Projektet vil navnlig nå alle aldersgrupper, der er i besiddelse af ulovlige våben, og alle dem, der har til hensigt at anskaffe sig våben.
      2.3.3.   Regionalt seminar om mærkning og sporing
      
      Projektet omfatter tilrettelæggelsen af et regionalt seminar af to dages varighed, der foreløbig er planlagt til at blive holdt i Beograd, Serbien. Seminaret vil give en ajourføring om tilslutningen til internationale instrumenter og vedtagelsen af national lovgivning om mærkning og sporing i det vestlige Balkan. Seminaret vil omfatte en gennemgang af gennemførelsen af national lovgivning. Et specifikt mål vil være gennemførelsen af kravet om mærkning af importerede våben i henhold til FN's våbenprotokol.
      Deltagerne i dette regionale seminar vil blandt andet bestå af repræsentanter fra landene i det vestlige Balkan, internationale organisationer, herunder ngo'er, nationale industrier, og tekniske eksperter fra EU's medlemsstater. Der forventes op til 50 deltagere i dette seminar.
      I forbindelse med seminaret vil der blive udarbejdet en rapport med indlæggene, drøftelserne og anbefalingerne. Dokumenterne fra seminaret vil blive gjort tilgængelige online.
      3.   Varighed
      
      Den samlede forventede varighed af projektet er 24 måneder.
      4.   Projektmodtagere
      
      Modtagerne i projektet er de nationale institutioner i landene i det vestlige Balkan med ansvar for våbenkontrol og forvaltning af lagre.
      Den brede befolkning i landene i det vestlige Balkan vil få gavn af projektet, fordi den risiko for usikkerhed og ustabilitet, der er en følge af den omfattende spredning af SALW, vil blive reduceret.